„ Mér er ljúft og skylt að leiðrétta þetta af því að það hefur valdið einhverjum misskilningi eða ég var óskýr , “ sagði Áslaug Arna Sigurbjörnsdóttir dómsmálaráðherra í svari sínu við fyrirspurn Halldóru Mogensen , þingmanns Pírata , á Alþingi í dag . Halldóra benti í fyrirspurn sinni á það misræmi sem fram hafi komið í málflutningi ráðherra um fordæmisgildi dóms Mannréttindadómstóls Evrópu vegna Landsréttarmálsins . Rúv vakti athygli á misræmi í málflutningi ráðherra en í gær hafði Áslaug Arna sagt í samtali við Rúv að Landsréttarmálið hefði ekki mikið fordæmisgildi . Það stangaðist á við það sem hún og aðrir ráðherrar höfðu áður sagt um málið . Í svari sínu á Alþingi í dag sagði Áslaug Arna að í fréttum Rúv í gær hafi hún verið að vísa til Póllands og málsatvika þar , en pólsk stjórnvöld lýstu því nýverið að þau styðji mál Íslands fyrir yfirdeild Mannréttindadómstólsins vegna Landsréttarmálsins . Fram kemur í greinagerð ríkisstjórnar Póllands að Landsréttarmálið skipti afar miklu máli og tengist breytingum sem gerðar hafi verið í Póllandi . Breytingarnar hafa mætt mikilli mótspyrnu og hafa stjórnvöld þar í landi verið sökuð um fjandsamlega yfirtöku . Áslaug Arna segir að orð hennar í viðtalinu við Rúv í gær hafi aðeins snúið að þessum þætti er varði Pólland , „ enda var viðtalið um þau mál sérstaklega og aðkomu Póllands að þessu máli . Ég get ekki séð að málið sem við erum með fyrir yfirdeildinni geti verið fordæmisgefandi fyrir stöðuna í Póllandi að neinu leyti , “ sagði Áslaug . Að öðru leyti kunni málið að hafa fordæmisgildi fyrir önnur ríki . „ Við höfum talið að niðurstaða Mannréttindadómstólsins geti haft miklar afleiðingar fyrir Ísland sem og önnur ríki Evrópu þar sem hvers konar annmarki á málsmeðferð , meðal annars við skipun dómara á einhverju stigi , geti leitt til þess að dómsniðurstaða teljist með öllu ólögmæt , óháð því hversu tæknilegur annmarkinn er . Það er þetta sem er meðal annars vísað til í greinargerð okkar að geti haft fordæmisgildi víðar , “ sagði Áslaug . Hún harmi ef orð hennar hafi misskilist hvað þetta varðar . „ Ef ég var eitthvað óskýr og það gætir einhvers misskilnings leiðréttist það hér með . Mér finnst leiðinlegt ef það er en til þess að taka af öll tvímæli er ég eindregið þeirrar skoðunar að tryggja beri sjálfstæði dómstóla í hvívetna og það eru einfaldlega engin tengsl milli Íslands og deilunnar um sjálfstæði dómstóla í Póllandi , “ sagði Áslaug Arna .